CELEX: 52017JC0024
Language: hu
Date: 2017-07-10
Title: Együttes javaslat A TANÁCS HATÁROZATA az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodás által létrehozott Együttműködési Tanácsban képviselendő uniós álláspontról

EURÓPAI BIZOTTSÁG
            Brüsszel, 2017.7.10.
            JOIN(2017) 24 final
            2017/0157(NLE)
            Együttes javaslat
            A TANÁCS HATÁROZATA
            az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodás által létrehozott Együttműködési Tanácsban képviselendő uniós álláspontról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az EU és Örményország közötti kapcsolat jelenleg az 1999. július 1. óta hatályos, az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodáson (a továbbiakban: partnerségi és együttműködési megállapodás), valamint a 2015-ben felülvizsgált európai szomszédságpolitikai kereten
                  1
                (a továbbiakban: az ENP felülvizsgálata) alapul. Ebben az összefüggésben a kétoldalú kapcsolatok a partnerországok közötti fokozott differenciálás és az érintett országok nagyobb mértékű felelősségvállalása jelentette alapelvekre épülnek.
            
            
               A Felek az ENP felülvizsgálatában előirányzottaknak megfelelően megállapodtak a partnerségi prioritásokról, amelyek a 2015 májusában Rigában tartott keleti partnerségi csúcstalálkozó alkalmával elfogadott prioritások mentén kerültek kialakításra. Ez a dokumentum meghatározza a 2017–2020 közötti közös munka fő hangsúlyait. A jövőbeli pénzügyi együttműködésre vonatkozóan tekintendő irányadónak, az egyéb területeken folytatott együttműködést nem érinti.
            
            
               •Összhang a szabályozási terület jelenlegi rendelkezéseivel
            
            
               
                  A partnerségi prioritások összhangban állnak az e területet érintő uniós szakpolitikai prioritásokkal. E prioritások nevezetesen a szomszédság politikai, gazdasági és biztonsági helyzetének stabilizálása, az EU érdekeinek érvényesítése és az egyetemes értékek előmozdítása.
               
            
            
               •Összhang az Unió egyéb szakpolitikáival
            
            
               
                  A javasolt partnerségi prioritások tükrözik az EU hosszú múltra visszatekintő szerepvállalását keleti partnerével, és teljes mértékben illeszkednek az EU kül- és biztonságpolitikára vonatkozó globális stratégiájához. A globális stratégia szorgalmazza a keleti államok és társadalmak rezilienciájába való beruházást és a kapcsolatok szorosabbra fűzését. A rezilienciára vonatkozó integrált megközelítés kiterjed a kormányzati, a gazdasági, a társadalmi és az éghajlat-politikai/energetikai sérülékenység legsúlyosabb eseteinek kezelésére.
               
               
                  A dokumentumban emellett hangsúlyt kapnak a következők:
               
            
            
               ·a demokrácia és a jogállamiság megerősítésének szükségessége,
            
            
               ·az emberi jogok, az alapvető szabadságok és a jó kormányzás előmozdítása,
            
            
               ·a nemzetközi együttműködésre való fokozott összpontosítás a terrorizmus elleni küzdelem, a konfliktusmegelőzés és a regionális stabilitás érdekében, valamint
            
            
               ·a fenntartható növekedés és foglalkoztatás megteremtésének potenciálja a kereskedelmi kapcsolatok élénkítésén keresztül egy teljeskörűen működő piacgazdaságban, amely az Eurázsiai Gazdasági Unió tagja, ugyanakkor készen áll számos ágazati politikáját fokozatosan összehangolni az uniós szakpolitikákkal.
            
            
               2.JOGI SZEMPONTOK
            
            
               
                  A partnerségi és együttműködési megállapodással létrehozott Együttműködési Tanácsban a partnerségi prioritások elfogadásával kapcsolatosan képviselendő uniós álláspontról szóló tanácsi határozatra irányuló jelen javaslat az Európai Unió működéséről szóló szerződés (EUMSZ) 218. cikkének (9) bekezdésén alapul. A partnerségi prioritások elfogadásának anyagi jogalapja megegyezik a partnerségi és együttműködési megállapodás megkötésének jogalapjával.
               
               
                  Az EU–Örményország Együttműködési Tanács azt követően fogadja el a partnerségi prioritásokról szóló határozatát, hogy az Európai Unió Tanácsa az EUMSZ 218. cikkének (9) bekezdése alapján elfogadta az Együttműködési Tanácsban képviselendő uniós álláspontot. Az elfogadott partnerségi prioritások képezik az Európai Szomszédsági Támogatási Eszköz szerinti programozás alapját.
               
            
            
               Az európai szomszédságpolitika felülvizsgálatáról szóló, 2015. december 14-i következtetéseiben a Tanács üdvözölte az európai szomszédságpolitika felülvizsgálatáról szóló közös közleményben
                  2
                előirányzott javaslatokat. Ezek értelmében tovább kell fejleszteni az azon partnerekkel fennálló kapcsolatokat, akik a közös értékekre alapozva mélyebb kapcsolatokat kívánnak kialakítani az EU-val. A közös közlemény nyomatékosítja, hogy a partnerségi prioritások „jelentik majd az alapot a támogatási prioritások meghatározásához”, az Európai Szomszédsági Támogatási Eszközről (ENI) szóló rendeletben foglaltaknak megfelelően.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
         
         
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan.
               
            
            
               •Az érdekelt felekkel folytatott konzultációk
            
            
               
                  E dokumentumok megszövegezésére az érintett bizottsági szolgálatokkal, valamint a Kelet-Európával és Közép-Ázsiával foglalkozó tanácsi munkacsoport keretében a tagállamok képviselőivel folytatott szoros konzultációt követően került sor. A dokumentumok figyelembe veszik az EU örményországi partnereivel folytatott megbeszéléseket is.
               
               
                  2017 márciusában Jerevánban konzultációra került sor a civil társadalom képviselőivel. A konzultációk a felülvizsgált európai szomszédságpolitika keretében meghatározott iránymutatásokkal összhangban zajlottak.
               
               
                  A mellékelt szöveg összeállításakor figyelembe vették a legfontosabb visszajelzések mindegyikét, amelyek a következőkre irányultak:
               
            
            
               ·az igazságszolgáltatás fokozott függetlensége és a tisztességes eljáráshoz való jog megerősítése,
            
            
               ·a civil társadalom számára kedvező környezet,
            
            
               ·az alapvető szabadságok védelme,
            
            
               ·a nemek közötti egyenlőség, 
            
            
               ·az oktatási rendszer megerősítése valamennyi szinten, valamint 
            
            
               ·a korrupció elleni küzdelem.
            
            
               •Szakértői vélemények beszerzése és felhasználása
            
            
               
                  A releváns tematikus szakértelmet az Európai Bizottság brüsszeli központja, illetve az Unió Jerevánban működő örményországi küldöttsége biztosította.
               
            
            
               •Hatásvizsgálat
            
            
               
                  Tárgytalan.
               
            
            
               •Célravezető szabályozás és egyszerűsítés
            
            
               
                  Tárgytalan.
               
            
            
               •Alapjogok
            
            
               
                  A javaslat semmilyen következménnyel nem jár az alapjogokra nézve az uniós tagállamokban.
               
            
         
         
            
               
                  Az alapjogok örményországi helyzetét tekintve kedvező következmények várhatók. Ez az értékelés azon a tényen alapul, hogy Örményország a partnerségi prioritásokban követezettséget vállalt a következőkre:
               
            
            
               ·az alapvető szabadságok előmozdítása,
            
            
               ·az Európai Biztonsági és Együttműködési Szervezet (EBESZ) keretében működő Demokratikus Intézmények és Emberi Jogok Hivatala által kiadott ajánlásokon alapuló választási reform gyakorlati megvalósítása, 
            
            
               ·az igazságszolgáltatás függetlenségének előmozdítása,
            
            
               ·a jó kormányzás előmozdítása a közigazgatási reformon keresztül, valamint
            
            
               ·a biztonsági szereplők elszámoltathatóságának fokozása.
            
            
               Az emberi jogokat illetően az EU és Örményország rendszeres párbeszédet folytat számos területen, köztük a következőkön: 
            
            
               ·a véleménynyilvánítás szabadsága, 
            
            
               ·a tömegtájékoztatás szabadsága, 
            
            
               ·az egyesülés szabadsága, 
            
            
               ·a kínzás, a bántalmazás és a börtönkörülmények, 
            
            
               ·a megkülönböztetés és a nemi alapú erőszak, 
            
            
               ·a nők és a gyermekek jogai, 
            
            
               ·a nemzeti kisebbségekhez tartozó személyek védelme, valamint 
            
            
               ·a vallásszabadság.
            
            
               4.KÖLTSÉGVETÉSI VONZATOK
            
            
               
                  Az EU korábbi nemzetközi kötelezettségvállalásai kapcsán előirányzottakhoz képest a javaslatnak nincsenek egyéb költségvetési vonzatai. A további költségvetési vonzatok külön javaslatokban – így például az Európai Szomszédsági Támogatási Eszköz hamarosan bemutatandó, 2017–2020 közötti egységes támogatási keretében – kerülnek meghatározásra.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az EU–Örményország partnerségi prioritások végrehajtását rendszeresen, legalább évente egyszer nyomon követik. A nyomon követés a partnerségi és együttműködési megállapodás szerinti felülvizsgálati mechanizmusok, illetve az EU és Örményország közötti kétoldalú együttműködéssel kapcsolatos találkozók keretében valósul meg.
               
            
         
         
            
               6.HIVATKOZOTT DOKUMENTUMOK
            
            
               a)Partnerségi és együttműködési megállapodás egyrészről az Európai Közösségek és tagállamai, és másrészről az Örmény Köztársaság közötti partnerség létrehozásáról, az aláírás napja: 1996. április 22. (HL L 239., 1999.9.9.)
            
            
               b)Közös közlemény az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Az európai szomszédságpolitika felülvizsgálata (JOIN/2015/050 final)
            
            
               c)A Tanács következtetései (2015. december 14.) az európai szomszédságpolitika felülvizsgálatáról
            
            
               d)Az Európai Parlament és a Tanács 232/2014/EU rendelete (2014. március 11.) az Európai Szomszédsági Támogatási Eszköz létrehozásáról (HL L 77., 2014.3.15., 27. o.)
            
            
               e)Jegyzőkönyv az egyrészről az Európai Közösségek és tagállamaik, másrészről az Örmény Köztársaság közötti partnerségi és együttműködési megállapodáshoz csatolt, az Európai Unió és az Örmény Köztársaság közötti, az Örmény Köztársaság uniós programokban való részvételét szabályozó általános elvekre vonatkozó keretmegállapodásról, az aláírás napja: 2012. december 17. (HL L 174., 2014.6.13.)
            
            
               f)Megállapodás az Európai Unió és az Örmény Köztársaság között az engedély nélkül tartózkodó személyek visszafogadásáról, az aláírás napja: 2013. április 19. (HL L 87., 2013.3.27.)
            
            
               g)Megállapodás az Európai Unió és az Örmény Köztársaság között a vízumok kiadásának megkönnyítéséről, az aláírás napja: 2012. december 17. (HL L 289., 2013.10.31.)
            
            
               h)Együttes nyilatkozat az Európai Unió és Örményország közötti mobilitási partnerségről (Luxembourg, 2011. október 28.)
            
            
               2017/0157 (NLE)
            
            
               Együttes javaslat
            
            
               A TANÁCS HATÁROZATA
            
            
               az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodás által létrehozott Együttműködési Tanácsban képviselendő uniós álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unióról szóló szerződésre és különösen annak 37. cikkére,
            
            
               tekintettel az Európai Unió működéséről szóló szerződésre és különösen annak 207. és 209. cikkére, összefüggésben annak 218. cikke (9) bekezdésével,
            
            
               tekintettel az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodásra (a továbbiakban: partnerségi és együttműködési megállapodás) és különösen annak 78. cikkére,
            
            
               tekintettel az Európai Bizottságnak és az Unió külügyi és biztonságpolitikai főképviselőjének együttes javaslatára,
            
            
               mivel:
            
            
               (1)A partnerségi és együttműködési megállapodást 1996. április 22-én aláírták.
            
         
         
            
               (2)Az ágazati alapú közös munka irányának és hangsúlyainak meghatározása céljából a Felek megállapodtak arról, hogy tárgyalásokat folytatnak a partnerségi prioritásokról.
            
            
               (3)A Felek megállapodtak a partnerségi prioritásokról, amelyeket a partnerségi és együttműködési megállapodás által létrehozott Együttműködési Tanács fogad el.
            
            
               (4)Az EU–Örményország partnerségi prioritások elfogadása tekintetében az Együttműködési Tanácsban képviselendő uniós álláspontot a Tanács fogadja el,
            
            
            
               ELFOGADTA EZT A HATÁROZATOT:
            
            
               1. cikk
            
            
               Az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodás által létrehozott Együttműködési Tanácsban az EU–Örményország partnerségi prioritások elfogadása tekintetében képviselendő uniós álláspont az Együttműködési Tanács e határozathoz csatolt ajánlástervezetén alapul.
            
            
               2. cikk
            
            
               Ez a határozat az elfogadásának napján lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács következtetései (2015. december 14.) az európai szomszédságpolitika felülvizsgálatáról.
               
               
                  
                     (2)
                  JOIN(2015) 50, 2015.11.18.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2017.7.10.
            JOIN(2017) 24 final
            MELLÉKLET
            a következőhöz:
            Együttes javaslatA TANÁCS HATÁROZATA
            az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodás által létrehozott Együttműködési Tanácsban képviselendő uniós álláspontról
            
               
         
         
            
               AZ EU–ÖRMÉNYEORSZÁG EGYÜTTMŰKÖDÉSI TANÁCS
                  XX/2017. sz. AJÁNLÁSA
                  [2017. HÓNAP NAP]
            
            
            
               az EU–Örményország partnerségi prioritásokról
            
            
            
               AZ EU-ÖRMÉNYORSZÁG EGYÜTTMŰKÖDÉSI TANÁCS,
            
            
            
               tekintettel az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodásra és különösen annak 78. cikkére,
            
            
            
               mivel:
            
            
               (1)
                     Az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodást (a továbbiakban: partnerségi és együttműködési megállapodás) 1996. április 22-én aláírták, és az 1999. július 1-jén hatályba lépett.
            
            
               (2)
                     A partnerségi és együttműködési megállapodás 95. cikkével összhangban a Felek megteszik azon általános és konkrét intézkedéseket, amelyek ahhoz szükségesek, hogy teljesíthessék a megállapodás szerinti kötelezettségeiket, valamint gondoskodnak arról, hogy a megállapodásban rögzített célkitűzések teljesüljenek.
            
            
               (3)
                     Az európai szomszédságpolitika felülvizsgálata a partnerekkel való szerepvállalás új szakaszát helyezte kilátásba, amely mindkét Fél részéről fokozott felelősségvállalást feltételez.
            
            
               (4)
                     Az Unió és Örményország a 2017–2020 közötti időszakra vonatkozó, Örményország rezilienciájának és stabilitásának előmozdítását és megerősítését célzó prioritások elfogadásával kívánja megszilárdítani a közöttük fennálló partnerséget.
            
            
               (5)
                     A partnerségi és együttműködési megállapodás részes Felei ezért megállapodtak az EU–Örményország partnerségi prioritások szövegéről, amelyek az EU–Örményország partnerségi és együttműködési megállapodás végrehajtását hivatottak elősegíteni azáltal, hogy az együttesen meghatározott közös érdekeket helyezik az együttműködés középpontjába,
            
            
            
               A KÖVETKEZŐKÉPPEN HATÁROZOTT:
            
            
            
               1. cikk
            
            
         
         
            
               Az Együttműködési Tanács elfogadja a mellékletben található EU–Örményország partnerségi prioritásokat.
            
            
            
               2. cikk
            
            
            
               Ez az ajánlás az elfogadásának napján lép hatályba.
            
            
            
               Kelt Brüsszelben, [2017. hónap nap]-án/-én.
            
            
            
               az Együttműködési Tanács részéről
            
            
            
               az elnök
            
            
            
               ***
            
            
               
            
               MELLÉKLET
            
            
            
            
               
                  
                     
                     
                     
                  
            
            
            
         
         
            
            
               Partnerségi prioritások
            
            
            
               az EURÓPAI UNIÓ
            
            
            
               és
            
            
            
               ÖRMÉNYORSZÁG
            
            
            
               között
            
            
            
            
            
            
            
            
            
               
            
               I. Háttér
            
            
         
         
            
               Az egyrészről az Európai Közösségek és tagállamai, és másrészről az Örmény Köztársaság közötti partnerségi és együttműködési megállapodást (a továbbiakban: partnerségi és együttműködési megállapodás) 1996. április 22-én aláírták, és az 1999. július 1-jén hatályba lépett. Az EU és Örményország között 2017. február 6-án lezárultak az átfogó és megerősített partnerségi megállapodásról szóló tárgyalások, és a megállapodás szövegét jelenleg véglegesítik aláírás céljából. Az EU–Örményország partnerségi prioritások a partnerek közötti együttműködés végrehajtásának megkönnyítésére irányulnak, többek között az új megállapodás összefüggésében. Céljuk az EU és Örményország közötti kapcsolat megerősítése, valamint az egyetemes értékek, a stabilitás, a reziliencia, a biztonság és a jólét előmozdítása a demokrácia, az emberi jogok, a jogállamiság, a fenntartható gazdasági növekedés és a nyitottság alapelveire építve. A partnerségi prioritások összhangban állnak az Örmény Köztársaság és az EU által – többek között az európai szomszédságpolitika (ENP) felülvizsgálata
                  1
                keretében – meghatározott prioritásokkal. A közös felelősségvállalás és a differenciálás elvét érvényesítő partnerségi prioritások a keleti partnerség 2015. évi rigai csúcstalálkozóján együttesen elfogadott négy prioritáson
                  2
                alapulnak, amelyeket az EU és a keleti partnerség legutóbbi, 2016 májusában tartott külügyminiszteri találkozója alkalmával mindkét Fél megerősített a jövőbeli munkára irányadó keretként. Végül a partnerségi prioritások szintén illeszkednek a 2030-ra vonatkozó fenntartható fejlesztési célokhoz és a 2015. évi Párizsi Megállapodáshoz, illetve az azokban foglalt, a gazdasági, környezeti és társadalmi fenntarthatósággal, valamint az éghajlatváltozással kapcsolatos törekvésekhez.
            
            
            
               Az EU és Örményország közös érdekekkel és értékekkel rendelkezik, különös tekintettel Örményország gazdasági és politikai reformtörekvéseire, valamint a regionális együttműködésre, egyebek mellett a keleti partnerség keretében is. Az új átfogó megállapodás megújítja és átalakítja a kétoldalú kapcsolatok jogalapját, és e lendületet kihasználva érdemes megszilárdítani az EU–Örményország kapcsolatokat, többek között a partnerségi prioritásokról való megállapodás révén. Ez az új, átfogó keret és az együttműködés prioritásterületei az arra vonatkozó közös érdekre épülnek, hogy az EU és Örményország egyéb nemzetközi kötelezettségeit szem előtt tartva fokozzuk szerepvállalásunkat.
            
            
            
               A partnerségi prioritások a korábbi – többek között az európai szomszédságpolitikai cselekvési terv végrehajtásával összefüggésben megvalósult – gyümölcsöző együttműködésen alapulnak, és annak helyébe lépnek. A partnerségi prioritásokat figyelembe véve kell kialakítani az új megállapodásban előirányzott rendszeres politikai párbeszéd és ágazati párbeszéd keretében tartott találkozók napirendjét, amely találkozók egyúttal a prioritások végrehajtási és nyomonkövetési kereteként fognak szolgálni.
            
            
            
               A jövőbeli EU–Örményország pénzügyi együttműködés és programozás – különösen az Örményországra vonatkozó következő, 2017–2020 közötti időszakra szóló egységes támogatási keret – alapját ezek a partnerségi prioritások fogják képezni.
            
            
            
               
            
               II. Prioritások
            
            
            
               A partnerségi prioritások a közös érdekeket tükrözik, és azokra a területekre összpontosítanak, ahol az együttműködés kölcsönös előnyökkel jár. Örményország és az EU fő célkitűzése változatlanul a közös értékeken, valamint a demokrácia és az emberi jogok iránti szilárd elkötelezettségen alapuló regionális stabilitás előmozdítása. A keleti partnerség összefüggésében fontos szerephez jut a civil társadalom, amelynek a kijelölt prioritások végrehajtásába való bevonását az EU és Örményország továbbra is szorgalmazza. A fenntartható növekedés irányába mutató gazdasági együttműködés területén jelentős kölcsönös érdekeink vannak, és fel fogjuk térképezni az üzleti környezet javításának valamennyi lehetséges módját. A gyorsabb és inkluzívabb növekedéshez meg kell erősíteni a közintézményekben rendelkezésre álló megfelelő készségeket és humántőkét, valamint javítani kell a kormányzást és az infrastrukturális összeköttetéseket. Mindezek biztosítása kedvező körülményeket teremt a kulcsfontosságú ágazatokban folytatott együttműködés szorosabbra fűzéséhez és a mobilitás fokozásához, ami a polgárok érdekeit szolgálja mind az EU-ban, mind Örményországban. A prioritások összekapcsolódnak és kölcsönösen erősítik egymást. Minden egyes prioritásterület egy multidiszciplináris és átfogó megközelítés jegyében több elemből épül fel, amelyekre egyaránt szükség van a kitűzött cél eléréséhez. Ez a megközelítés magában foglalja a többoldalú együttműködési fórumokon – így például a keleti partnerségben – való közös és tevékeny szerepvállalást.
            
            
            
               1. Megerősített intézmények és jó kormányzás
            
            
            
               Az EU és Örményország elkötelezett az emberi jogok, a jogállamiság és az alapvető szabadságok előmozdítását célzó további együttműködés iránt. Közös munkájuk során az örmény közigazgatás, kormányzás és igazságszolgáltatás folyamatos javítására, a korrupció elleni küzdelem fokozására és a civil társadalom megerősítésére törekednek. A nemek közötti egyenlőséget, valamint a környezetvédelmi és szociális szempontokat valamennyi területen érvényre juttatják.
            
            
            
               A fő hangsúlyt a releváns jogszabályok – köztük az új alkotmány – végrehajtására és érvényesítésére helyezik. 2016 szeptemberében többek között az Európai Biztonsági és Együttműködési Szervezet, valamint az annak keretében működő Demokratikus Intézmények és Emberi Jogok Hivatala által megfogalmazott ajánlások alapján megállapodás született a választási reformról, amelyet a 2017. április 2-i parlamenti választások óta a gyakorlatban is alkalmaznak. A Felek ugyancsak törekednek a civil társadalom – így egyebek mellett a szociális partnerek szervezetei – számára kedvező környezet kialakítására, valamint a civil társadalom döntéshozatalba való bevonására. A civil társadalom konzultáció útján részt vett a jelenlegi partnerségi prioritások kialakításában, és azok végrehajtásának nyomon követésében is fontos szerepet játszik majd.
            
            
            
               A Felek fokozzák erőfeszítéseiket a helyi önkormányzatokra és a bűnüldözésre is kiterjedő közigazgatási reform terén. Különös figyelmet fordítanak a jogállamiságra, az igazságszolgáltatás függetlenségének előmozdítására, az igazságszolgáltatáshoz való hozzáférésre és a tisztességes eljáráshoz való jogra. A reform első lépése a közigazgatási reform stratégiai keretének meghatározása lesz. Együttműködésünk célja a kormány elszámoltathatóságának és hatékonyságának javítása többek között a korszerű, a nemek közötti egyenlőséget figyelembe vevő humánerőforrás-menedzsment, valamint az elektronikus kormányzat széles körű – így például az egészségügyben történő – alkalmazása révén. A szakpolitikák kialakítása és értékelése világos tényadatokon fog alapulni, amelyeket többek között a színvonalas statisztikai szolgálat biztosít.
            
         
         
            
            
               A közigazgatási reform és a jogállamiság megszilárdítására irányuló nemzeti erőfeszítések központjában a korrupció elleni küzdelem áll. Az együttműködés egyrészt a korrupcióellenes testületek megerősítésére, másrészt a vonatkozó joganyag felülvizsgálatára összpontosul, különös tekintettel a közbeszerzési rendszerre, a vagyonnyilatkozati rendszerre – a helyes végrehajtás biztosítása érdekében –, valamint a gazdasági vagy egyéb szempontból kiemelkedő jelentőségű közfeladatok (közbeszerzés, vámügy, engedélyezés) kezelésére, a magas szintű etikai normák garantálása és az összeférhetetlenség kiküszöbölése érdekében. A Felek a hatékony és eredményes pénzgazdálkodás elvével összhangban nyújtanak támogatást, továbbá együttműködnek az EU és Örményország pénzügyi érdekeinek védelme terén az átfogó és megerősített partnerségi megállapodás vonatkozó rendelkezéseinek megfelelően.
            
            
            
               A biztonsági ágazati együttműködés célja a biztonsági szereplők elszámoltathatóbbá tétele, valamint a közös aggályok kezelése a szervezett bűnözés, a kábítószerek és a terrorizmus elleni küzdelem terén – a terrorizmusfinanszírozás és a pénzmosás problémáját is beleértve – olyan eszközök segítségével, amelyek összhangban állnak az EU–Örményország kapcsolatok alapjául szolgáló különféle megállapodásokban lefektetett, igazsággal, szabadsággal és biztonsággal kapcsolatos előírásokkal. A határigazgatás további korszerűsítése az ország és a régió biztonságához, valamint a gazdasági fejlődéshez egyaránt hozzájárul a jogszerű mozgások megkönnyítésének köszönhetően. A Felek a bűncselekményből származó vagyon visszaszerzése terén is együttműködést folytatnak az örményországi jogi keret továbbfejlesztése, illetve egy teljeskörűen működő vagyonvisszaszerzési hivatal létrehozása révén.
            
            
            
               2. Gazdasági fejlődés és piaci lehetőségek
            
            
            
               A Felek közös célja a fenntartható és inkluzív gazdasági fejlődés megvalósítása Örményországban. A fenntartható növekedésnek szilárd gazdasági alapokon kell nyugodnia, amelyek makrogazdasági és pénzügyi stabilitást biztosítanak. Ennek részeként töretlen elkötelezettségre van szükség a fenntartható költségvetési politika iránt, miközben fenn kell tartani a szociális és tőkekiadások szintjét, a külső sokkok elleni puffereket pedig konszolidálni kell. A kormányzás, a demokrácia és a gazdasági fejlődés szempontjából egyaránt fontos tényezőnek számító államháztartási gazdálkodás a nemzetközi bevált gyakorlatok alapelveit fogja érvényesíteni. A bankfelügyeletet a nemzetközi normáknak és bevált gyakorlatoknak megfelelően megerősítik, ezáltal fokozva a pénzügyi ágazat stabilitását és rezilienciáját. Az adó- és vámügyek korszerűsítése és megreformálása – a nemzetközi együttműködést és a csalás elleni küzdelem megerősítését is beleértve – lendületet fog adni a bevételek beszedésének.
            
            
            
               A kedvezőbb üzleti környezet a gazdasági fejlődés elengedhetetlen feltétele. E tekintetben a Felek arra helyezik a hangsúlyt, hogy tovább egyszerűsítsék az adminisztratív eljárásokat és csökkentsék az adminisztratív költségeket, javítsák a forráshoz jutást a kis- és középvállalkozások (kkv-k) számára egy stabil és diverzifikált pénzügyi piacon, továbbá megerősítsék a tulajdonjogok védelmét és érvényesítését. Az erős vállalkozástámogató szervezetek és vállalkozói szövetségek elősegítenék, hogy a gazdasági szereplők új lehetőségeket ragadhassanak meg és véleményük nagyobb súllyal essen latba a gazdaságpolitikai döntéshozatalban. Az EU és Örményország igyekszik javítani az örmény vállalatok arra vonatkozó képességét, hogy bekapcsolódjanak a nemzetközi – uniós és örményországi gazdasági szereplőket egyaránt felölelő – értékláncokba, ezáltal ösztönözve a technológia és a tudás átadását. Ebben az összefüggésben meghatározó szerephez jutnak a vállalkozástámogató szervezetek, az örményországi és európai vállalatok közötti kapcsolatteremtéshez nyújtott uniós segítség pedig megsokszorozhatja a nemzeti erőfeszítések hatását. A közvetlen külföldi befektetés részét képezheti Örményország nemzetközi értékláncokban való részvételének, ugyanakkor erősítheti és gyorsíthatja is azt, emellett pedig hozzájárulhat a helyi készségek és kompetenciák megteremtéséhez és továbbfejlesztéséhez. Ennek érdekében alapvető fontosságú a beruházási keret javítása, mégpedig az átláthatóságának, megbízhatóságának és hatékonyságának fokozása révén. A vállalkozói tevékenységet támogató beruházási környezet további eleme a termék- és szolgáltatáspiacokon megvalósuló tényleges verseny, amelyet egy erős és független, a legszigorúbb etikai normák alapján működő versenyhatóság garantál az antitrösztszabályokra vonatkozó hatékony jogérvényesítési mechanizmus és a szellemitulajdon-jogok hatékony védelme révén. A növekedés előmozdítása szempontjából döntő mozzanat, hogy a vállalkozói tevékenység megkönnyítésére irányuló törekvések valamennyi szakpolitikában érvényesüljenek. Modern foglalkoztatás- és szociálpolitikára lesz szükség annak biztosítása érdekében, hogy a gazdasági fejlődés inkluzív legyen és valamennyi örmény állampolgár jóllétéhez hozzájáruljon. Ez magában foglalja a munkakörülmények – köztük a munkahelyi egészségvédelem és biztonság – hatékony felügyeletét biztosító megfelelő intézményeket is.
            
            
            
               Az örményországi átfogó fejlesztési stratégia és az ágazatspecifikus stratégiák (kkv-stratégia, a kisvállalkozói intézkedéscsomag szerinti értékelés keretében megfogalmazott ajánlások, exportösztönzési stratégia, vidékfejlesztés stb.) végrehajtása egyaránt fontos a kkv-knak szóló (COSME), illetve kutatási és innovációs (Horizont 2020) uniós programokban való részvétel szempontjából, valamint az információs és kommunikációs technológiák (ikt) szabályozási és infrastrukturális környezetének továbbfejlesztése érdekében, maradéktalanul kihasználva az e területeken igénybe vehető uniós támogatást.
            
            
            
               A digitális gazdaság előmozdítása – többek között az örményországi digitális környezetnek az EU digitális egységes piacához való közelítése révén – fontos lépés lenne az örmény gazdaság és társadalom modernizációja felé.
            
            
            
               Az e stratégiák végrehajtására vonatkozó nyomon követésnek magában kell foglalnia a köz- és magánszféra közötti párbeszédet és az érintett civil társadalmi szervezetekkel, köztük a szociális partnerek szervezeteivel való konzultációt.
            
            
            
               A zöld gazdaság a fenntartható fejlődés irányába mutató jelentős növekedési pályát kínál. A környezetvédelmi szempontokat – köztük az éghajlatváltozással kapcsolatos megfontolásokat – valamennyi releváns szakpolitikában érvényesíteni fogják.
            
            
            
               Az EU és Örményország hatékony együttműködést alakított ki a mezőgazdaság, valamint a regionális és vidékfejlesztés területén annak érdekében, hogy Örményország-szerte előmozdítsák a termelői csoportok létrejöttét és az értékláncok megteremtését. A mezőgazdaság és az önellátó termelés tartogat ugyan lehetőségeket az élelmiszerbiztonság és az informális foglalkoztatás területén, mindazonáltal fontos, hogy többek között a kapacitásépítésen és a forráshoz jutáson keresztül tovább javítsák az ágazat versenyképességét. Az eddig elért eredményekre építve és a közigazgatás valamennyi szintjére kiterjedő reformmal összehangolva a Felek továbbra is törekednek a régiókon átívelő gazdasági, társadalmi és területi kohézió megerősítésére.
            
         
         
            
            
               3. Hálózatfejlesztés, energiahatékonyság, környezetvédelem és éghajlat-politika
            
            
            
               Tengerparttal nem rendelkező országként Örményországnak megoldásokat kell találnia a hálózatfejlesztés jelentette kihívásokra. Ráadásul az országon belül is egyes térségek elszigeteltek, és csak igen korlátozott kapcsolataik vannak a gazdasági, politikai és társadalmi élet központjaival. Az EU-val és a keleti partnerség egyéb országaival – mindenekelőtt Grúziával – az e területeken folytatott együttműködés elősegítheti az ország földrajzi helyzetéből adódó nehézségek áthidalását.
            
            
            
               Örményország növekedési potenciálját fellendítenék a jobb üzleti lehetőségek, közlekedési és logisztikai kapcsolatok és értékláncok, a továbbfejlesztett belső és határokon átnyúló összeköttetésekre építve. Örményországban a közúti, vasúti és légi közlekedés jelenti a fő közlekedési módokat. Mivel Örményország legfontosabb kereskedelmi partnere az EU, Oroszország és Kína, a teherárut rendszerint a grúziai kikötőkből induló vasúti kompokon szállítják tovább. A Felek együttműködnek a határokon végzett gyors vámkezelési eljárások kialakítása érdekében, hiszen ezek valamennyi közlekedési mód esetében nélkülözhetetlenek a költséges késedelmek elkerüléséhez.
            
            
            
               A Felek – világosan kijelölt prioritások alapján – szintén együttműködést folytatnak a kiterjesztett transzeurópai közlekedési törzshálózatok (TEN-T) keretében, hogy javítsák Örményország nemzetközi piacokhoz való hozzáférését. A közúti biztonság területén való együttműködés – annak infrastrukturális és szakpolitikai vetületeire is kiterjedően – ugyancsak előtérbe kerül. Az infrastrukturális beruházásokat környezetbarát és az éghajlatváltozás hatásaival szemben reziliens módon kell megvalósítani.
            
            
            
               A közvetlen szomszédságon túlmutató tényleges összeköttetések és piacfejlesztés biztosítása érdekében fontos előrelépést tenni a polgári repülés reformja terén, amely adott esetben egy légiközlekedési megállapodás megkötéséhez vezethet az EU-val.
            
            
            
               A jó környezetvédelmi irányítás (főként a környezeti hatásvizsgálatok és a stratégiai hatásvizsgálatok alkalmazása, valamint a környezeti ügyekben az információhoz való hozzáférés és az igazságszolgáltatáshoz való jog), továbbá a környezetvédelem és az éghajlat-politika releváns szakpolitikákba való beépítése szilárd alapot teremt a fenntartható fejlődéshez. A vonatkozó reformoknak az új megállapodásban foglalt környezetvédelmi kötelezettségekre kell épülniük. A fokozott energiahatékonyság rövid időn belül számottevő és folyamatos megtakarításokat fog eredményezni, ugyanakkor az alacsony kibocsátású és az éghajlatváltozással szemben ellenállóképes gazdaságra való átállást is előmozdítja – ezek az intézkedések a lakáságazatban összekapcsolhatók a Polgármesterek Szövetségének tevékenységével. Feltétlenül gondoskodni kell a magas szintű nukleáris biztonságról: ezt a Nemzetközi Atomenergia-ügynökség (NAÜ) szabványaira, valamint az uniós szabványokra és gyakorlatokra kell alapozni, az átfogó és megerősített partnerségi megállapodásban foglaltaknak megfelelően.
            
            
            
               A modern társadalom működésének egyik elengedhetetlen feltétele a megbízható és megfizethető energiaellátás, amelynek fenntarthatóságát többek között a környezeti és éghajlati hatások mérséklése révén kell biztosítani. A nagyobb mértékű energia- és erőforrás-hatékonyság – egyebek mellett a lakáságazatban –, valamint a megújuló energia fokozott használata szintén hozzájárul e célkitűzéshez az energiahatékonyságra, a megújuló energiaforrásokra és a villamosenergia-piacra vonatkozó, korszerű jogszabályok végrehajtása révén. Az említett célok mindemellett a szolgáltatások és az infrastruktúra közbeszerzésén keresztül is előmozdíthatók.
            
            
            
               A szomszédos országokkal kialakított összeköttetések bővítése és javítása ugyancsak hozzájárulhat az energiabiztonsághoz. Örményországnak a keleti partnerségen belüli többoldalú együttműködésben való folyamatos és tevékeny részvétele kulcsfontosságú azon közös érdekű projektek azonosításához, amelyekhez esetleg uniós pénzügyi támogatás vehető igénybe. Az örményországi energiabiztonság és az energiaellátás biztonsága szempontjából alapvető fontosságú, hogy folytatódjanak a NAÜ-szabványokon, valamint az uniós szabványokon és gyakorlatokon alapuló, a magas szintű nukleáris biztonság garantálására irányuló erőfeszítések – az átfogó és megerősített partnerségi megállapodásban foglaltaknak megfelelően –, javuljon az energiahatékonyság és ösztönzést kapjon a megújuló energia, a beruházási prioritások egyértelmű kijelölésével.
            
            
            
               Végül, a metsamori atomerőmű bezárását és biztonságos leszerelését, valamint az erre vonatkozó ütemterv/cselekvési terv mielőbbi elfogadását változatlanul kiemelt célként kell kezelni, szem előtt tartva, hogy az atomerőmű helyett új kapacitásra van szükség Örményország energiabiztonsága és a fenntartható fejlődés feltételeinek megteremtése érdekében.
            
            
            
               4. Mobilitás és az emberek közötti kapcsolatok
            
         
         
            
            
               A Felek együttműködnek azzal a céllal, hogy megkönnyítsék állampolgáraik mobilitását és kiterjesszék az emberek közötti kapcsolatok körét többek között az ifjúságra, a diákokra, a kutatókra, a művészekre, valamint a kulturális és üzleti szereplőkre irányuló célzott intézkedéseken keresztül. Az EU tudatában van annak, hogy a vízumliberalizációs párbeszéd elindítására vonatkozó, Örményország által benyújtott kérelem nagy jelentőséggel bír. Az EU készen áll a megfelelő időben fontolóra venni egy ilyen párbeszéd megkezdését.
            
            
            
               A migrációs áramlások kezelése a vízumkönnyítési megállapodáson / visszafogadási megállapodáson alapul. Az EU elismeri, hogy Örményország fontos szerepet játszik a szíriai menekültek letelepítésében, ezért támogatásra jogosult 
               
                  a szíriai válság kezelésére szolgáló uniós regionális alapból
               
               
                  3
               .
            
            
            
               A globális piacon jelentkező kihívások kezeléséhez a készségek megfelelő tárházára van szükség minden szinten – a vállalkozásoktól kezdve a közigazgatásig. A kisgyermekkori nevelés, az alapfokú, középfokú és felsőoktatás, a szakképzés, továbbá az oktatási és képzési rendszer és a vállalkozások közötti együttműködés egyaránt megerősítésre szorul annak érdekében, hogy maradéktalanul hozzá tudjon járulni a szükséges készségek megteremtéséhez. Örményországnak a Horizont 2020 programhoz való társulása nyomán kiemelt figyelemben fog részesülni a kutatás és az innováció.
            
         
         
            
                  
                     (1)
                  JOIN(2015) 50 final, 2015.11.18.
               
               
                  
                     (2)
                  Lásd a II. rész („Prioritások”) alatti négy címet.
               
               
                  
                     (3)
                  A Bizottság C(2014) 9615 határozata (2014. december 10.) a szíriai válság kezelésére szolgáló uniós regionális alap, a „Madad alap” létrehozásáról.